M. Číž, poslanec: (2006-04-19):
Vcelku veľmi nevinná formulácia a teraz sa pokúsim odhaliť, čo sa za týmito aktivitami skrýva. Ako viete, svojho času sme privatizovali Slovenskú poisťovňu. V rámci dodnes nezverejnenej zmluvy o privatizácii tejto Slovenskej poisťovne sa naši zodpovední výkonní predstavitelia rozhodli, že teda odhadujú škodu, respektíve nesplnené záväzky v oblasti povinného poistenia motorových vozidiel, že tie chýbajúce financie by mali mať asi zhruba 1,5 mld. korún s tým, že tieto záväzky na seba preberá ten, kto kupuje Slovenskú poisťovňu, teda spoločnosť Allianz. Odhliadnuc od toho, že mám informáciu od člena predstavenstva tejto poisťovne, že v tom období finančné disponibilné prostriedky Slovenskej poisťovne prekračovali sumu 12 mld. korún, ako je známe, táto poisťovňa bola predaná za sumu 6 mld. Sk, napriek tomu pri tom vývoji od roku 2000, 2001, v čase, keď sa privatizovala táto poisťovňa, odvtedy predpokladaná suma záväzkov, nesplnených, údajne, mala sa vyšplhať najprv z 1,5 mld. na 2, 3, 5, dnes sú odhady a informácie, ktoré máme, vo výške 8 mld. Sk. Samozrejme, vzniká veľmi dôležitá otázka, pretože tu už nejde o fazuľky, vážení kolegovia. Hovoríme o sume minimálne 5 až 7 mld. Sk, ktorá mala údajne vzniknúť zrazu v období za 2 roky alebo za 3, odkedy je sprivatizovaná poisťovňa s tým, že, samozrejme, záväzok treba previesť na slovenské alebo iné subjekty, ale vôbec nie na poisťovňu, ktorá Slovenskú poisťovňu sprivatizovala. A už tu máme takýto návrh s tým, že ešte boli aj rezervy, ktoré sa majú vytvárať v zmysle tohto ustanovenia, vo výške 1,5 mld. korún, ktorú, podľa nám dostupných informácií, v zmluve bola uložená povinnosť, že teda ten navrhovateľ, ktorý kúpi alebo sprivatizuje túto poisťovňu, prevedie do rezervného fondu práve oných slovenských kancelárií poisťovateľov. Podľa všetkého teraz zrazu čítame v odôvodnení, že vlastne kancelária poisťovateľov nemá žiadne peniaze a je potrebné, aby sa na tomto záväzku, ktorý má sumu už dnes 8 mld. korún, podieľali všetky ostatné poisťovne. Ja sa priznám, že ako sociálny demokrat by som ani proti takémuto riešeniu vo všeobecnosti nič nemal, jediný jeden problém, ktorý sa tu objavuje a ktorý je podľa môjho názoru nesmierne závažný, je, akým spôsobom asi naplnia tých 8 mld. korún tieto poisťovne alebo iní prevádzkovatelia poisťovní, ktorí teda v tomto smere sú aktívni? No veľmi jednoducho, navýšia zákonné poistenie. Ak to zákonné poistenie dnes sa už začína dostávať pri priemerných druhoch áut do výšky priemerného zárobku, 50 až 60 % občanov našej vlasti, pravdepodobne ide o nesmierne vysokú sumu. Ak tu hovorím o rôznych nutnostiach mobilizácie pracovnej sily a podobne, no tak vytvárame stav, že naozaj stane sa vlastniť auto na Slovensku nesmiernym luxusom a pre mnohých obyvateľov našej krajiny nedostupným. Samozrejme, vecí, o ktorých by bolo treba hovoriť, je viac. Znovu sa vrátim ešte k jednej základnej. Ako je možné, že v nesmierne renomovanom prostredí, ako sú audítorské činnosti, môže vzniknúť taký neuveriteľný rozdiel, ktorý je 300-percentný, pri predpokladaných záväzkoch, ktoré chýbajú v Slovenskej poisťovni vo väzbe na zákonné poistenie motorových vozidiel, ako je možné, že táto výška sa zrazu dostala do výšky 8 miliárd korún. Samozrejme, pozeráme, kto sú aktéri v hre, a úplne náhodou nájdeme, že audítor, ktorý sa pohybuje v tomto prostredí, je firma Deloite and Touche, ktorá úplne náhodou spolupracuje veľmi úzko so slovenskou, Allianz poisťovňou, ktorá je zároveň úplne náhodou poradcom ministra financií pre zavádzanie medzinárodných účtovných štandardov, ktorá rovno bola prizvaná Národnou bankou Slovenskej republiky preto, aby pred Slovenskú kanceláriu poisťovateľov, aby vysvetľovali ekonomické podmienky a stav, ktorý sa tam nachádza. Vážení kolegovia, zdá sa, že opäť chystáme nesmierne nádherný kardinálny podvod vo výške 5 miliárd slovenských korún, hovorím to nahlas, opakujem to z toho dôvodu, aby som vás zobudil aspoň trošku, že ak máme minimálny vzťah k verejným financiám, minimálnu zodpovednosť k občanom, ktorých zastupujeme v tomto parlamente, minimálne skúsme vyvrátiť tieto veľmi vážne mienené podozrenia. Aký je stav v parlamente. Pán minister financií, ktorý je tým alebo oným spôsobom, zatiaľ ešte necharakterizujem akým, aktérom tejto udalosti, sa nám stratil zo sály a zastupuje ho pán minister dopravy. Mojim cieľom bolo požiadať ho, aby nám navrhovatelia veľmi detailne objasnili, prečo s takýmto návrhom prichádzajú teraz, prečo tieto velikánske rozdiely neboli riešené v privatizačnej zmluve, ako vyvedieme zodpovednosť voči tým, ktorí také neuveriteľné, nepresné údaje poskytli jednak slovenskej vláde, ktorá pripravovala privatizačný proces, a poskytujú dnes, poskytujú dnes tak verejnosti, ako aj zainteresovaným účastníkom týchto vzťahov, o ktorých hovorím. Vyvstala otázka, prečo sa vo forme vytvárania rezerv musia na tom podieľať ostatné poisťovne, a keď v súčasnosti sú všetky tieto záväzky kryté na báze ročných príspevkov do poistného garančného fondu Slovenskej kancelárie poisťovateľov. Vyvstáva otázka, prirodzene, prečo by sa teraz klienti ostatných poisťovní mali vo forme zvýšeného poistného podieľať na následok za nesprávny odhad poradcov pri privatizácii Slovenskej sporiteľne. Je nepochybné, že poisťovne okrem tohto návrhu na tvorbu rezervy vo výške celkových záväzkov Kancelárie slovenských poisťovateľov budú musieť podľa legislatívy Európskej únie zároveň poskytovať limit na krytie škôd vo výške 20 miliónov slovenských korún pre škodu na zdraví a majetku a onedlho bude tento limit zvýšený na 40 miliónov korún pre každú takúto škodu. Vážení páni, vážené dámy, vzhľadom na to, že pravdepodobne nie je možné dostať od substituenta odpovede na tieto otázky, žiadam Národnú radu, aby pri najbližšom možnom hlasovaní, lebo ako pozerám, opäť dôstojný charakter prerokovania jednotlivých bodov programu a až do 20.00 alebo do 21.00 hodiny, kde očakávam, že už po tej siedmej hodine tu budú maximálne štyria aktéri v tejto sále, a dôjde ku skutočne maximálnemu a nedôstojnému prerokúvaniu návrhu zákonov, v tejto situácii, keď už ide o veľmi vážne podozrenia, aj vám to hovorím, vážený pán minister, žiadam Národnú radu, aby pri najbližšom hlasovaní prerušila prerokovanie tohto bodu programu, zabezpečila prítomnosť ministra financií a zároveň by som ho požiadal, aby podrobne vysvetlil v tejto snemovni, prečo vzniká tento návrh a aká je etika, aké je pozadie tohto návrhu, a vysvetlil všetky podozrenia, že tu ide o kolosálny podvod s cieľom ukradnúť občanom slovenskej republiky ďalších 5 miliárd slovenských korún a to vo väzbe na sprivatizovanú Slovenskú poisťovňu, kde lieta vo výške ďalších 6 miliárd korún, je z nepochopiteľných dôvodov práve suma 6 miliárd korún bola predmetom kúpnej ceny, keď všetci vieme, že disponibilné prostriedky Slovenskej poisťovne v tom období boli vo výške 12 miliárd slovenských korún. Ide o skutočne nesmierne zásadnú vec. Samozrejme, chcem vám, pán minister, povedať, že nie je žiadny problém, aby ste všetky podozrenia, ktoré znášam na vašu hlavu, vyriešili tým, že za vládu Slovenskej republiky poviete, že návrh v bode 5 spoločnej správy je uvedený, teda novela § 26, že ide hrubo nad rámec vami predloženého návrhu zákona a žiadate, aby sa o tom návrhu nehlasovalo. V takom prípade vládu Slovenskej republiky nebudem podozrievať a dokonca som ochotný sa verejne ospravedlniť, ale v opačnom prípade budem jednoznačne považovať tento akt za akt vykonaný v súčinnosti s vládou Slovenskej republiky, veľmi konkrétne s ministerstvom financií a pokiaľ na verejnosť aspoň trošku dám, či mi je osobné alebo klubu Smeru, aspoň elementárnu možnosť, urobím všetko preto, aby sa veci veľmi podrobne vyšetrili a aby sa veľmi závažne z tohto stavu ak sa zistia porušenia zákona, aby sa vyvodila zodpovednosť. Ďakujem za pozornosť. (Potlesk.)